เปลี่ยนจากบรรยากาศในตัวเมืองมารับลมโกรกเย็นๆ จากธรรมชาติ พร้อมวิวดอยสุเทพที่อยู่ตรงหน้าและสนามหญ้าเขียวขจีที่บรรจงตัดขึ้นเป็นรูปหมากรุกเหมือนปูพรมก็ทำให้จิตใจสดชื่นเต็มที่ ไม่พอแค่นั้นเพราะที่นี่เค้าตกแต่งบรรยากาศภายในแบบอลังการงานสร้างด้วยห้องอาหาร 2 สไตล์ ทั้งโทนสีขาวเงินสไตล์โมเดิร์น และอีกห้องที่คุมโทนสีดำทองสไตล์เรียบหรู แถมมีห้องสำหรับคุยงานและนั่งดื่มแบบชิลล์ชิลล์ชื่อ “เชอวาลบลองค์” ที่แปลว่าม้าขาว พร้อมมีม้าไฟเบอร์ขนาดเท่าม้าจริงยืนต้อนรับอยู่หน้าประตู ด้วยการจัดแต่งร้านที่หรูหรา อาจจะทำให้คิดว่าราคาต้องแพงแน่ๆ แต่ถ้าได้เข้ามาลองแล้วจะรู้ว่าเมนูอาหารและเรทราคาเป็นของร้าน “Mix Restaurant and Bar” นั่นเอง ซึ่งการันตีรางวัลต่างๆ มากมายรวมถึงรางวัล Best of  Wongnai ติดต่อกันมาเป็นเวลา 2 ปีซ้อน

เริ่มที่เมนูเรียกน้ำย่อยอย่าง “Deep-fried Shrimp with cheese” ปอเปี๊ยะกุ้งที่อวบแน่นห่อด้วยชีส เสิร์ฟลงในแก้วค็อกเทลทรงเตี้ยที่มีน้ำจิ้มบ๊วย ให้รสสัมผัสที่หวานผสมความมันของชีสไปพร้อมๆ กัน เขยิบขึ้นมาอีกระดับ กับ “Mix Tartare” ทาทาร์ที่ให้รสชาติสัมผัสพิเศษกว่าใครๆ เดี๋ยวเลเยอร์ทั้งสามชั้นก็คือ ความสดจากปลาแซลมอนแทสมาเนีย ตามด้วยหอยเชลล์อเมริกาเนื้อแน่น หวานฉ่ำ และความหวานมันจากอะโวคาโด พร้อมรสชาติเปรี้ยวเค็มจาดอกเคเปอร์ที่แฝงอยู่ในทาทาร์
 
มาที่เมนูน่าสนใจ “Roasted Duck” อกเป็ดหนังกรอบที่ควบคุมอุณหภูมิในการย่างที่ 60 องศาเซลเซียส ตัวเนื้อจะมีความแน่นและนุ่มเป็นพิเศษ จับทานคู่กับกับซอสเมเปิ้ลแคนเบอร์รี่ ซอสบัลซามิก และหน่อไม้ฝรั่งบดผัดเนย ต่อด้วยอีกหนึ่งเมนูที่ใช้เวลาในการอบ 36 ชั่วโมง กับ “Pork Spare Ribs” ซี่โครงหมูอบที่ราดด้วยซอสลูกพรุน ทานคู่กับผักโขมอบชีสแบบเต็มปากเต็มคำ

ปิดท้ายด้วยของหวานสุดฮิต “Mango Four Season” เมนูข้าวเหนียวมะม่วงสี่ฤดูที่มีหน้าตาสีสันสดใส โดยมีมะม่วงน้ำดอกไม้ในรูปทรงหั่นเป็นลูกเต๋าอยู่ในแก้วใบใส พร้อมเสิร์ฟกับข้าวเหนียวมูนดอกอัญชันและใบเตย โรยด้วยถั่วทอง และผลไม้ตระกูลเบอร์รี่ หากใครชอบความเข้มข้นผสมผลไม้ ขอแนะนำ “Chocolate orange” ช็อกโกแลตออเรนจ์เสิร์ฟกับซอสออเรนจ์คาราเมล โยเกิร์ตและไอศกรีม หรือจะเป็น “Mix Honey Toast” โทสต์กรอบนุ่มท๊อปด้วยผลไม้สดรสเปรี้ยวหวานตัดกับรสไอศกรีมวานิลลา เสิร์ฟพร้อมซอสสตรอเบอร์รี่ ซอสช๊อกโกแลต และน้ำผึ้ง 

สำหรับด้านดริ้งค์ลิสต์ก็น่าสนใจไม่แพ้เมนูอาหารและของหวาน โดยเฉพาะเมนู “Blueberry Perrier” น้ำแร่เปอริเอ้ที่ให้รสซาบซ่าจากธรรมชาติ ผสมกับความหวานจากบลูเบอร์รี่ให้ความรู้สึกสดชื่นอย่างเต็มที่ทุกครั้งที่ดื่ม หรือจะเป็นพระเอกทางร้านอย่าง “Mixkase” ค็อกเทลปั่น 3 สี ส่วนผสมลงตัวของจิน รัม และว๊อดก้า ที่ช่างเหมาะกับวันเวลาร้อนๆ ที่สุด 

“North Hill's MIX” เป็นอีกหนึ่งร้านอาหารบรรยากาศดีสุดชิลล์ที่วงในขอแนะนำอยากให้มาลองสัมผัสจริงๆ ไม่ว่าจะมาคนเดียว เป็นคู่ หรือยกก๊วนมาหลายสิบคน ก็สามารถอิ่มครบรสทั้งรสชาติอาหารและบรรยากาศวิวสนามกอล์ฟสวยๆ ไปพร้อมๆ กัน เรียกได้ว่าถูกใจนักชิม โดนใจนักกอล์ฟอารมณ์สุนทรีย์ แค่นี้ก็กำไร 2 เด้งแล้ว